**Príloha č. 2.1 Špecifikácia, technické požiadavky**

**Predmet zákazky:** Poskytnutie služby

**Kategória služby, číslo:** 12 - Architektonické služby; inžinierske služby a komplexné inžinierske služby; mestské plánovanie a krajinná architektúra; súvisiace odborné a technické poradenské služby, technické testovanie a analýzy

**Názov zákazky:**Vypracovanie projektovej dokumentácie: **„Rekonštrukcia a dobudovanie chodníka pre cyklistov a chodcov na ulici Alejová v Košiciach“**

**Popis existujúceho stavu:**

Súčasný chodník na ulici Alejová, vedený po pravej strane cesty od križovatky Alejová –Gemerská smerom k mimoúrovňovej križovatke na most Červený rak nie je realizovaný tak, aby sa chodci a cyklisti bezpečne a plynule dostali k nájazdu na križovatku VSS a odtiaľ do mestskej časti Barca, mestskej časti Sídlisko nad Jazerom a na ul. Južná trieda.

Chodník nespĺňa kritéria bezpečného pohybu chodcov, cyklistov a ďalších účastníkov nemotorovej dopravy.

Združený chodník pre chodcov a cyklistov v šírke 3m je čiastočne realizovaný spol. Decathlon, a to na úroveň objektu Decodom/Siko kúpeľne . Od tejto úrovne je v súčasnosti len asfaltový chodník v šírke 1,5m po čerpaciu stanicu SHELL, v nevyhovujúcom technickom stave, nie sú realizované prechody cez cestné komunikácie, chýba vodorovné a zvislé značenie.

V úseku od čerpacej stanice po odbočujúci pruh vedúci na mimoúrovňovú križovatku Červený rak chodník absentuje, chodci aj cyklisti sa v tomto úseku pohybujú len po vychodenom chodníku v teréne – po trávniku. V úseku od odbočovacieho pruhu na mimoúrovňovú križovatku Červený rak po začiatok mosta je zrealizovaný dláždený chodník súbežne s cestnou komunikáciou. Chodník je v nevyhovujúcom technickom stave, je potrebná jeho rekonštrukcia a rozšírenie.

V úseku, kde v súčasnosti absentuje chodník je 9 ks reklamných billboardov, ktoré je potrebné demontovať a 1 ks zvislé dopravné značenie - návesť, ktorú je potrebné preložiť – upraviť, tak aby nezasahovala do chodníka.

V časti novo navrhovaného chodníka sa nachádzajú 3 ks betónové kanalizačné skruže s poklopom.

Po pravej strane chodníka sú osadené stĺpy verejného osvetlenia.

Celková dĺžka riešeného územia je cca 975m, schéma trasy je v Prílohe č.2.1.1 – Situácia vedenie trasy.

**Popis požadovaného riešenia:**

Stavba má za cieľ riešiť opravu a rozšírenie chodníka pre chodcov a cyklistov na ulici Alejová a jeho napojenie na existujúci chodník na moste mimoúrovňovej križovatky Červený rak. Nakoľko počet účastníkov nemotorovej dopravy sa zvyšuje z dôvodu budovania prevádzok v riešenej lokalite, je žiadúce zabezpečiť komunikácie pre nemotorovú dopravu v dostatočnej šírke, komforte a bezpečnosti. Jestvujúci chodník je v nedostatočnej šírke, v zlom technickom stave, nie sú zabezpečené bezbariérové prejazdy v mieste križovania s prístupovými komunikáciami do jestvujúcich prevádzok.

V úseku, kde v súčasnosti chodník absentuje, je potrebné navrhnúť spoločný chodník pre chodcov a cyklistov.

Všetky priechody je potrebné riešiť bezbariérovo a v súlade s kritériami pre osoby s obmedzenou schopnosťou orientácie a osoby so zdravotným postihnutím vychádzajúce z vyhlášky MŽP SR 532/2002 Z.z., zákona č.50/1976 Z.z. a vyhlášky 30/2020 Z.z., t.j. bezbariérové úpravy znížením obrubníkov (20mm) v miestach priechodov pre cyklistov a chodcov s doplnením prvkov pre nevidiacich. Týmto návrhom sa vytvoria podmienky pre prístup osobám so zdravotným postihnutím.

**Opis služby:** Poskytnutie služby bude pozostávať z nasledovných činností:

* **Geodetické zameranie** – čiastočné zameranie záujmového územia – zhotoviteľ spracuje geodetické zameranie úseku dláždeného chodníka ( v dĺžke cca 168m) pred nájazdom na mimoúrovňovú križovatku Červený rak. Spracované čiastočné geodetické zameranie záujmového územia, ako podklad pre spracovanie dokumentácie pre územné konanie a územné rozhodnutie poskytne zadávateľ zhotoviteľovi. Zhotoviteľ predloží spracované kompletné geodetické zameranie záujmového územia na základe podkladov a vlastných meraní – Príloha č. 2.1.2. – situácia - nezameraný úsek

* **Vypracovanie a dodanie projektovej dokumentácie (ďalej PD) pre územné konanie a územné rozhodnutie (ďalej len „DUR“) a dokumentácia pre stavebné povolenie v podrobnostiach dokumentácie pre realizáciu stavby (ďalej „DSPRS“).**

Stavba sa nachádza v intraviláne mesta Košice, v mestskej časti Košice Južné mesto - vedenie chodníka pre chodcov a cyklistov viď: Príloha č. 2.1.1. - Situácia s vyznačením trasy chodníka.

**Zadávateľ poskytne zhotoviteľovi spracované podklady:**

* *čiastočné geodetické zameranie záujmového územia, ako podklad pre spracovanie dokumentácie pre územné konanie a územné rozhodnutie,*
* *projektovú dokumentáciu , z ktorej je zrejmá už skôr plánovaná trasa a vedenie chodníka, a bude slúžiť ako podklad k vypracovaniu novej projektovej dokumentácie, v zmysle nových požiadaviek zadávateľa,*
* *grafické podklady projektu MET v Košiciach II. etapa k nahliadnutiu,*
* *výsledky dendrologického prieskumu k spracovaniu DSPRS.*

Pri návrhu spôsobu vedenia trasy chodníka a materiálového riešenia samotných chodníkov je potrebné zohľadňovať jestvujúce vedenie inžinierskych sietí a je nutná maximálna súčinnosť s pripravovaným projektom KE, Modernizácia električkových tratí (MET) II. etapa.

* **Výkon inžinierskej činnosti k časti DUR** - bezodkladné vykonanie všetkých činností a úkonov potrebných pre projekčnú prípravu zabezpečenie vstupných podkladov, vyžiadanie zakreslenia jestvujúcich IS od správcov, všetkých potrebných stavebno-technických informácií a podkladov potrebných na spracovanie DUR,

bezodkladné vykonanie všetkých a akýchkoľvek činností, krokov a úkonov potrebných k získaniu kladných stanovísk, vyjadrení k DUR všetkých dotknutých orgánov v zmysle stavebného zákona, požadovaných pre vydanie územného rozhodnutia, súčinnosť počas územného konania

* **Výkon inžinierskej činnosti k časti DSPRS** - kompletné prerokovanie PSPRS s objednávateľom, dotknutými verejnoprávnymi orgánmi a organizáciami, správcami inžinierskych sietí a s dotknutými fyzickými a právnickými osobami, počas spracovania projektovej dokumentácie,

vykonanie všetkých a akýchkoľvek činností a úkonov potrebných k získaniu kladných stanovísk, vyjadrení k DSPRS všetkých dotknutých orgánov v zmysle stavebného zákona požadovaných pre vydanie stavebného povolenia.

Súčinnosť počas stavebného konania

Poskytnutie požadovaných stanovísk/vysvetlení k DSPRS požadovaných v rámci procesu verejného obstarávania na zhotoviteľa stavby v súlade so zákonom o verejnom obstarávaní aj po uplynutí termínu dodania DSPRS.

* **Výkon odborného autorského dohľadu počas celej doby realizácie stavby** -

Zhotoviteľ v zmysle ustanovení o autorskom práve a právach súvisiacich s autorským právom č. 185/2015 Z. z. v platnom znení (autorský zákon) vo vlastnom mene, na vlastnú zodpovednosť a s potrebnou odbornou starostlivosťou pre Objednávateľa vykoná odborný autorský dohľad nad uskutočňovaním stavby podľa projektovej dokumentácie, overenej stavebným úradom v stavebnom konaní od okamihu ukončenia projektových prác až po skončenie prác na stavbe a vydanie všetkých rozhodnutí súvisiacich s dielom.

**Požadovaný minimálny obsah a rozsah projektovej dokumentácie**

v zmysle ustanovenia § 9 Vyhlášky č. 453/2000 Z. z. a spĺňajúcej požiadavky v súlade s vyhláškou MŽP SR č. 532/2002 Z.z. pre DUR :

* Sprievodná správa
* Súhrnná technická správa
* Prehľadná situácia širších vzťahov
* Celková situácia stavby na podklade katastrálnej mapy so zakreslením jestvujúcich IS na základe vyjadrení správcov IS o ich existencií
* Stavebné objekty ( technická správa + výkresy, výkaz výmer + položkovitý rozpočet )
* Majetkoprávne zisťovanie – výpis dotknutých parciel ako podklad pre zadávateľa na výkup pozemkov
* Dokladová časť

Pre dsprs

* Sprievodná správa
* Súhrnná technická správa
* Prehľadná situácia širších vzťahov
* Celková situácia stavby na podklade katastrálnej mapy so zakreslením jestvujúcich IS na základe vyjadrení správcov IS o ich existencií
* Stavebné objekty ( technická správa + výkresy, výkaz výmer + položkovitý rozpočet )
* Trvalé dopravné značenie zvislé a vodorovné ( technická správa + výkresy, výkaz výmer + položkovitý rozpočet )
* Dočasné dopravné značenie - potrebné počas realizácie výstavby ( technická správa + výkresy, výkaz výmer + položkovitý rozpočet )
* Majetkoprávne zisťovanie – výpis dotknutých parciel vrátane záberu v m2, ako podklad pre zadávateľa na výkup pozemkov
* Súhrnný rozpočet
* Dokladová časť

**Upresňujúce informácie:**

Neocenený výkaz výmer a ocenený položkovitý rozpočet stavby budú vypracované v programe MS Excel a použitím funkcie ROUND (matematické zaokrúhlenie na 2 desatinné miesta).

PD musí byť vypracovaná v súlade s ustanoveniami všeobecne záväzných právnych predpisov platných a účinných v Slovenskej republike, platných technických noriem vzťahujúcich sa na dielo, Zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, Vyhláškou č. 453/2000 Z. z., ktorou sa vykonávajú niektoré ustanovenia stavebného zákona, technických podmienok TP 085 (pôvodné označenie TP 07/2014) Navrhovanie cyklistickej infraštruktúry vydaných Ministerstvom dopravy, výstavby a regionálneho rozvoja SR, STN 73 6101 Projektovanie ciest a diaľnic a STN 73 6110 Projektovanie miestnych komunikácií; v rozsahu primeranom k vykonávanému dielu.

Projektová dokumentácia musí byť vypracovaná v úzkej súčinnosti s Mestom Košice, v priebehu spracovávania konzultovaná s dotknutými orgánmi a taktiež musí rešpektovať požiadavky a podmienky stanovené dotknutými orgánmi. Presné trasovanie CYK musí byť písomne odsúhlasené Objednávateľom ešte pred dopracovaním PD.

Dokumentácia vrátane výkazu výmer a položkovitého rozpočtu musí byť vypracovaná v slovenskom jazyku osobami s príslušnou odbornou spôsobilosťou v zmysle zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov.

**Ďalšie podmienky:**

* **Požadovaný termín dodania projektovej dokumentácie pre územné konanie** a územné rozhodnutie (DUR) vrátane dokladov pre podanie žiadosti o územné konanie je **do 4 mesiacov** od nadobudnutia účinnosti Zmluvy o dielo.
* **Požadovaný termín dodania projektovej dokumentácie** pre stavebné povolenie v podrobnostiach realizačného projektu (DSPRS) vrátane kladných stanovísk dotknutých orgánov **do 4 mesiacov** od nadobudnutia právoplatnosti územného rozhodnutia.
* **Miesto dodania:** sídlo verejného obstarávateľa
* **Spôsob dodania:**

PD pre DUR /DSPRS bude odovzdaná v tlačenej forme, podpísaná a opečiatkovaná odborne spôsobilou osobou v zmysle zákona č. 138/1992, v **6 vyhotoveniach** a v digitálnej podobe na CD nosiči 1x. Formát dodania projektovej dokumentácie na CD nosiči:

* textová časť dokumentácie vo formátoch .doc a .pdf,
* výkresová časť dokumentácie vo formátoch .dwg .pdf,
* výkaz výmer a rozpočet vo formátoch .xls a .pdf.

Doklady budú odovzdané:

* v tlačenej forme originály vyjadrení a stanovísk 1x
* v digitálnej podobe vo formáte .pdf na CD nosiči 1x

Kontaktná osoba :Ing. Henrieta Benčíková